Willem Kruger: Lodge en polisie reageer op beweringsWillem Kruger (Foto: Facebook) Daar word steeds gewag op die uitslag van die nadoodse ondersoek op Willem Kruger en tot dan gaan die polisie voort met sy geregtelike doodsondersoek. Brig. Selvy Mohlala, polisiewoordvoerder, het aan Maroela Media gesê niemand is in verband met Kruger se dood in hegtenis geneem nie en dat die polisie nie weet waar die beweringe oor sy dood vandaan kom nie. Rapport het Sondag berig die raaisel om Kruger (29) se dood verdiep en dat daar bewerings is dat die feite van die voorval verdoesel word. Sedert Kruger se dood in November word verskeie bewerings onder meer op Facebook gemaak en daar is talle vrae wat gevra word oor die presiese omstandighede van die voorval. Kruger was by ŉ ramparty by Henbase Lodge, naby Morgenzon in Mpumalanga, toe hy in die vroeë oggendure spoorloos verdwyn het. Sy liggaam is ŉ week later in sy Toyota Hilux-bakkie in die Vaalrivier gevind, naby aan waar hy die laaste keer gesien is. Sedertdien word talle vrae gevra oor hoekom dit so lank gevat het om sy liggaam te vind en hoe dit moontlik was dat sy bakkie in die water beland het daar waar dit gevind is. Daar is ook ander bewerings oor ŉ moontlike bakleiery en selfs ŉ skoot wat moontlik afgevuur is. Henbase Lodge het intussen na aanleiding van Rapport se berig ŉ verklaring uitgereik. Volgens die eienaars van die lodge kan daar nie op elke aantyging wat op sosialemediaplatforms en in berigte gemaak word en wat nie deur feite gestaaf word nie, reageer word nie. “Henbase Lodge is egter te alle tye bereid om hulle volle samewerking aan die SAPD te gee en het ook as sodanig in die verlede hulle volle samewerking aan die SAPD gegee met hulle ondersoek deur onder andere ook hulle trekker beskikbaar te maak om behulpsaam te wees met die uitsleep van die bakkie.” Soek-en-reddingswerkers op die toneel waar Willem Kruger (29) se liggaam en voertuig gevind is. (Foto: JP von Benecke/Facebook) Een van die bewerings wat gemaak is, is dat Kruger se bakkie met die trekker uitgetrek is voor die nodige rolspelers op die toneel was. Die lodge ontken dit in sy verklaring. “Op die tydstip wat die bakkie uitgesleep is, was die SAPD en verskeie ander rolspelers op die toneel en daar is slegs hulp aangebied nadat die betrokke owerhede ons versoek het om ons trekker vir die doel te gebruik. “Henbase Lodge bly verbind tot eerlikheid en deursigtigheid en sal op geen tydstip betrokke wees by enige toesmeerdery of omkopery en kan ongelukkig nie op sensasionele beriggewing reageer nie.” Die lodge het gesê die hardeskyf van sy kringtelevisiebeeldmateriaal is aan die polisie oorhandig sodat alle beeldmateriaal van al die lodge se kamers bekom kan word. “Daar is simpatie met die familie van Willem Kruger met sy afsterwe en as sodanig bly ons verbind tot die waarheid en sal daar op alle vrae van die nodige, relevante gesagstrukture geantwoord en verklarings gelewer word sover nodig. Willem Kruger se voertuig word uit die Vaalrivier getrek. (Foto: JP von Benecke/Facebook) “Dit bly tragies dat die voorval by ons lodge plaasgevind het, maar ons kan die versekering gee, soos berig, dat ons ons volle samewerking aan die SAPD se ondersoekspan gee. “Die lodge sal steeds soos in die verlede op ŉ eerbare wyse en in belang van alle gaste ons besigheid bedryf en sal op geen individuele kommentare, sensasionele berigte of mediaversoeke reageer nie aangesien ons glo dat die SAPD die nodige ondersoek doen en as sodanig gee ons ons volle samewerking in die verband.” Kruger se pa, Tian, het aan die Middelburg Observer gesê dat die bewerings wat in Rapport gemaak is, “nie van ons af kom nie”. Maroela Media het die familie ook vroeër om kommentaar genader, maar hulle wag self op konkrete inligting van die polisie af oor wat presies gebeur het.